b'\n_START_ARTICLE_\nVelika nagrada Alessandrie 1934\n_START_SECTION_\nPred dirko\n_START_PARAGRAPH_\nVelika nagrada Alessandrie (tudi Velika nagrada Pietra Bordina) je potekala v dveh preddirkah, dolgih po osem krogov, in finalu, dolgem petnajst krogov. Pogoji za dirkanje so bili izredno slabi, saj je mo\xc4\x8dno de\xc5\xbeevalo.\n_START_SECTION_\nDirka\n_START_PARAGRAPH_\nMed prvo preddirko je Carlo Pedrazzini izgubil nadzor nad dirkalnikom v ovinku pred mostom \xc4\x8dez reko Tanaro in tr\xc4\x8dil v zid. Nesre\xc4\x8dnega dirka\xc4\x8da je vrglo iz dirkalnika in na kraju nesre\xc4\x8de je podlegel po\xc5\xa1kodbam. Zmagal je sicer Louis Chiron, drugi je bil Mario Tadini, tretji Tazio Nuvolari, v finale pa sta se uvrstila \xc5\xa1e Gianfranco Comotti in Luigi Soffietti._NEWLINE_Ob \xc5\xa1tartu druge preddirke je nehalo de\xc5\xbeevati, toda kmalu je spet pri\xc4\x8delo. Povedel je Giovanni Minozzi, toda kmalu je padel nazaj. Zmagal je Achille Varzi, drugi je bil Carlo Felice Trossi, tretji Clifton Penn-Hughes, v finale pa sta se uvrstila \xc5\xa1e Minozzi in Federico Valpreda._NEWLINE_V finalu je bila takoj po \xc5\xa1tartu ponovno huj\xc5\xa1a nesre\xc4\x8da, ki je Minozzi zletel s proge med gledalce in tri po\xc5\xa1kodoval. Kmalu za tem, v prvem krogu, je Nuvolari na mestu, kjer se je bil smrtno ponesre\xc4\x8dil Pedrazzini, naletel na dirkalnik stoje\xc4\x8d Trossija sredi proge. V izogib tr\xc4\x8denju je na hitro zavil desno, toda zadel drevo in utrpel zlom noge. V dvanajstem krogu je Trossi, ki je lahko nadaljeval, v nesre\xc4\x8di, v kateri je njegov dirkalnik zagorel, utrpel manj\xc5\xa1e opekline. Z odstopom Nuvolarija so imeli dirka\xc4\x8di Scuderie Ferrari prosto pot do zmage, dosegli so kar \xc5\xa1tirikratno, Varzi pred Chironom, Tadinijem in Comottijem.'